**Hajdúböszörmény Város Önkormányzat Képviselő-testületének**

**13/2017. (III.30.) önkormányzati rendelete**

**a településfejlesztési, a településrendezési, és a településképi partnerségi egyeztetési szabályzatról**

Hajdúböszörmény Város Önkormányzata az Alaptörvény 32. cikk (2) bekezdésében meghatározott hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, valamint a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 29. § és 29/A. §-aiban meghatározott feladatkörében eljárva a következőket rendeli el:

1. A rendelet célja

1. §

Jelen rendelet célja, hogy Hajdúböszörmény Város Önkormányzata (a továbbiakban: Önkormányzat) a településfejlesztési koncepció, az integrált településfejlesztési stratégia, a településrendezési eszközök, a településképi arculati kézikönyv és a településképi rendelet (a továbbiakban együtt: településfejlesztési, településrendezési, valamint településképi dokumentumok) elkészítésére, módosítására irányuló eljárás során történő egyeztetéseknél biztosítsa a lakosság, érdekképviseleti, civil és gazdálkodó szervezetek, vallási közösségek (a továbbiakban: partnerek) minél szélesebb körben történő bevonását, az elfogadott dokumentumok nyilvánosságát és az észrevételek, javaslatok megfelelő dokumentálási rendjét.

1. A partnerek tájékoztatásának módja és eszközei

2.§

 (1) A polgármester a településfejlesztési, településrendezési, valamint településképi dokumentumok készítése, módosítása tekintetében a www.hajduboszormeny.hu honlapon (a továbbiakban: honlap), és a Hajdúböszörményi Polgármesteri Hivatal (a továbbiakban: Polgármesteri Hivatal) 4220 Hajdúböszörmény, Bocskai tér 1. szám alatti épületében a földszinti bejáratnál levő hirdetőtáblán tájékoztatót tesz közzé, a helyi lapban tájékoztatót jelentet meg, illetőleg lakossági fórumot tart.

(2) A polgármester az értelmezéshez szükséges részletezettségű és szükség esetén alátámasztó munkarészeket tartalmazó tájékoztatást a településfejlesztési, településrendezési, valamint településképi dokumentumoktól és az egyeztetési eljárás módjától, valamint a tájékoztatás helyétől és módjától függően - a meghatározott egyeztetési szakaszokra (előzetes tájékoztató, munkaközi tájékoztató) is figyelemmel - készíti el.

(3) A lakossági fórum helye és ideje a hirdetőtáblán, helyi lapban és a honlapon kerül kihirdetésre a lakossági fórumot megelőzően legalább 8 nappal.

(4) Amennyiben a hirdetőtáblán történő elhelyezést vagy a helyi lapban történő közzétételt a településfejlesztési, településrendezési, valamint településképi dokumentumok terjedelme, formátuma nem teszi lehetővé, úgy a tájékoztatóban megjelölésre kerül, hogy mely időpontokban és mely helyszíneken van lehetőség betekintésre e dokumentumokba.

(5) A partnerek a honlapról letölthető, illetve a Polgármesteri Hivatalban az Önkormányzat főépítészétől átvehető partneri adatlap (1. melléklet)felhasználásával a tájékoztatóban meghatározott határidőn belül tehetnek észrevételt, javaslatot, nyilváníthatnak véleményt a településfejlesztési, településrendezési, valamint településképi dokumentumok tekintetében.

(6) Az aláírt partneri adatlapon meg kell jelölni az egyeztetési eljárás tárgyát, a partner nevét/képviselőjét, címét/székhelyét, illetőleg döntése szerint e-mail címét, telefonszámát. Ezen adatok megadása szükséges az érintett részéről abban az esetben is, ha a lakossági fórumon elhangzott javaslatát, észrevételét kéri jegyzőkönyvbe foglalni.

(7) A partneri adatlapon a partnerek észrevételt és javaslatot a közzétett tájékoztató alapján a tájékoztató megjelenésének napjától a tájékoztatóban meghatározott határidőig tehetnek

a) a papír alapú adatlap Polgármesteri Hivatal címére (4220 Hajdúböszörmény, Bocskai tér 1. szám) történő megküldésével, személyes leadásával, vagy

b) az adatlap elektronikus levél mellékleteként történő megküldésével az adatlapon feltüntetett e-mail címre.

1. A dokumentálás és a nyilvántartás módja

3. §

(1) A beérkezett véleményeket az Önkormányzat főépítésze rendszerezi, melyek átadásra kerülnek a településfejlesztési, településrendezési, valamint településképi dokumentumok készítésével megbízott személynek, aki ezek figyelembe vételével elkészíti a dokumentum tervezetét, amelyet a Polgármesteri Hivatal feltölt a honlapon található tárhelyre.

(2) Az érdemi, adatlapon érkezett észrevételeket, javaslatokat az ügyirat részeként kell megőrizni.

4.Az el nem fogadott észrevételek, javaslatok indoklásának módja,

 nyilvántartásuk rendje

 4.§

 (1) Az elkészített és közzétett dokumentumtervezetre érkezett valamennyi érdemi észrevételt, javaslatot az Önkormányzat főépítésze értékeli, összegzi és eltérő észrevételek, javaslatok esetén a polgármester azok tisztázása érdekében egyeztetést kezdeményezhet.

(2) Az érintettek meghívásáról az Önkormányzat főépítésze gondoskodik. Az egyeztetésről jegyzőkönyv készül.

(3) A beérkezett észrevételeket, javaslatokat - egyeztetés esetén a jegyzőkönyvet is - ismertetni kell az Önkormányzat Képviselő-testületének Gazdasági, Fejlesztési és Környezetvédelmi Bizottságával (továbbiakban: Bizottság), amelyek elfogadásáról vagy el nem fogadásáról a Bizottság dönt.

(4) Amennyiben az állami főépítészi eljárásban, a partnerek részéről nem érkezik észrevétel, javaslat, az Önkormányzat főépítésze - partnerségi egyeztetést lezáró döntésként - ennek tényét írásban rögzíti, és ez esetben bizottsági döntésre nincs szükség.

(5) A Bizottság - állami főépítészi eljárás esetén az Önkormányzat főépítészének - döntése feltöltésre kerül a honlapra.

5. Az elfogadott koncepció, stratégia, településrendezési eszközök, kézikönyv és településképi rendelet nyilvánosságát biztosító intézkedések

5. §

Az elfogadott településfejlesztési, településrendezési, valamint településképi dokumentumokat - a hatályba lépésüket követően - a Polgármesteri Hivatal feltölti a honlapon található tárhelyre.

6. Záró rendelkezés

6. §

Ez a rendelet 2017. április 7. napján lép hatályba.

Hajdúböszörmény, 2017. március 30.

 Koláné Dr.Markó Judit Kiss Attila

 jegyző polgármester

1. *melléklet a 13/2017. (III.30.) önkormányzati rendelethez*

**PARTNERI ADATLAP**

**Partnerségi egyeztetésben való részvételhez**

|  |
| --- |
| Alulírott Név/Szervezet: |
| Képviselője: |
| Cím:  |
| E-mail cím:  |
| Telefonszám:  |

A Hajdúböszörmény Város Önkormányzata által készítendő ………………………………………………………. megnevezésű dokumentum partnerségi egyeztetési eljárásának jelen előzetes tájékoztatási szakaszában (*vagy* véleményezési szakaszában) a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet és a településfejlesztési, a településrendezési, és a településképi partnerségi egyeztetési szabályzatról szóló …./2017. (…...) önkormányzati rendeletben foglaltak szerint az alábbi észrevétellel, javaslattal (véleménnyel) kívánok élni:

Az eljárás további szakaszaiban részt kívánok venni / nem kívánok részt venni.

(Kívánt rész aláhúzandó)

…………………., 20…… ……hó ……nap

 ……………………………

 aláírás

A kitöltött, aláírt adatlapot az alábbi címek valamelyikére kell eljuttatni:

Postacím: 4220 Hajdúböszörmény, Bocskai tér 1.sz.

E-mail cím: foepitesz@hajduboszormeny.hu